**Opetussuunnitelma uudistuu kouluissa 1.8.2016 alkaen**

Valtakunnallinen opetussuunnitelma (OPS) muuttuu 1.8.2016 alkaen. Mäntsälän sivistyslautakunta on 3.5.2016 kokouksessaan hyväksynyt Mäntsälän opetussuunnitelman paikalliset tarkennukset ja painotukset. Mitä uusi opetussuunnitelma siis tarkoittaa kouluissa tulevana lukuvuonna?

**Tuntijakoa koskevat muutokset:**

* Ruotsin opetus alkaa jo alakoulussa 6.luokalla. Tulevat 6.luokkaiset opiskelevat Ruotsin kieltä ensi lukuvuodesta lähtien 2h/vko.
* Englantia opiskellaan yksi viikkotunti aikaisempaa enemmän, eli 3.luokalla 2h/vko, 4.luokalla 3h/vko ja 5. ja 6.luokilla 2h/vko.
* Uutena oppiaineena ympäristöoppi, ei enää erikseen biologiaa, maantietoa, fysiikkaa ja kemiaa
* Yhteiskuntaoppi alkaa uutena oppiaineena , jota opiskellaan 4. ja 5.luokilla 1h/vko.

Tuleva lukuvuosi 2016-2017 tulee vielä olemaan poikkeusvuosi tuntijaon suhteen tulevilla 6.luokan oppilailla. Tulevat 6.luokkalaiset opiskelevat vielä vanhamuotoisesti fysiikka ja kemiaa, biologiaa ja maantietoa sekä lukuvuonna 2016-2017 2h/viikossa yhteiskuntaoppia, jota jatkossa 6.luokalla ei tuntijakoon kuulu lainkaan.

**Valinnaisaineet:**
Uudessa OPS:ssa myös valinnaisaineet tulevat osaksi alakoulun opetusta. Vuosiluokilla 3.-5. tulee 2h/viikossa taito- ja taideaineiden valinnaisia opintoja, jotka päätetään Mäntsälässä koulukohtaisesti. Hyökännummen ja Ohkolan koulun oppilaille on tehty kysely viikon 16 aikana, jossa oppilaiden mielipiteitä on kysytty liittyen siihen, mihin taito- ja taideaineisiin 2 valinnaista tuntia tulisi lisätä. Hyökännummen ja Ohkolan kouluissa taito- ja taideainevalinnaiset on päätetty jakaa seuraavalla tavalla:

3lk. lisätunnit käsityöhön (1) ja musiikkiin (1)
4lk. lisätunnit käsityöhön (1) ja liikuntaan (1)
5lk. lisätunnit käsityöhön (1) ja kuvataiteeseen (1)

Tarkempi tuntijakotaulukko, jossa näkyvät kaikkien oppiaineiden tuntimäärät vuosiluokittain, löytyvät Ohkolan ja Hyökännummen koulujen Peda.net –sivuilta välilehdeltä OPS 2016/ uusi tuntijako. Taulukoita on kaksi. Ensimmäinen koskee vain lukuvuotta 2016-2017, jossa näkyvillä 6.luokan poikkeukset, sekä taulukko lukuvuodesta 2017 eteenpäin, jossa 6.vuosiluokalla ei ole enää poikkeuksellisia tuntimääriä.

Taito- ja taideainevalinnaisten lisäksi tulevasta lukuvuoden eteenpäin 5. ja 6. luokkalaisilla on yksi tunti viikossa muut valinnaisaineet –niminen kurssi. Kurssin sisällöt päätetään vuosittain ja oppilaat osallistuvat kurssisisältöjen sekä kurssitarjonnan suunnitteluun. Kurssivalinnat tehdään vuosittain.

Käsityön opetuksessa ei jatkossa valita painotusta tekstiilikäsityön ja teknisen käsityön väliltä. Oppiaineen nimi on käsityö, ja se pitää sisällään niin pehmeiden kuin kovien materiaalienkin työstämisen.

**Opetus:**
Uuden opetussuunnitelman myötä oppilaan roolia korostetaan entistä enemmän aktiiviseksi toimijaksi, ja oppilaita ohjataan kantamaan vastuuta omasta oppimisesta. Opettajan rooli muuttuu enemmän tiedon jakajasta kohti oppilaan oppimisen ohjaajaa. Opetukseen tulevat kuulumaan myös monialaiset oppimiskokonaisuudet, joita toteutetaan vähintään yksi lukuvuodessa. Monialaisten oppimiskokonaisuuksien tavoitteena on mm. eheyttää ja lisätä oppiaineiden välisiä yhteyksiä, osallistaa oppilaita suunnitteluun ja arviointiin, ohjata oppilaita soveltamaan tietoa ja lisätä mahdollisuuksia opiskella erilaisten ja eri-ikäisten oppijoiden kanssa. Monialaiset oppimiskokonaisuudet arvioidaan eri oppiaineiden yhteydessä, niistä ei anneta omaa erillistä arvosanaa. Tietotekniikan osuus opetuksessa on säännöllistä ja jatkuvaa, sitä hyödynnetään opetuksen eri muodoissa.

**Arviointi:**
Arvioinnin painopiste on jatkuvassa, lukuvuoden aikaisessa arvioinnissa. Arvioinnilla tavoitellaan sitä, että oppilas saa jatkuvaa, kannustavaa, ohjaavaa sekä oppimista edistävää arviointia aikaisempaa enemmän. Myös itsearvioinnin ja vertaisarvioinnin taitoja kehitetään jatkuvasti. Oppilaita ohjataan ja kannustetaan ottamaan entistä enemmän vastuuta omasta oppimisesta sekä siihen liittyvistä tavoitteiden asettelusta.

Arviointikäytänteet muuttuvat siten, että **jokaiselta vuosiluokalta jää jouluna annettava välitodistus pois ja väliarviointi suoritetaan arviointikeskustelun muodossa tammi-helmikuussa.** Keskusteluun osallistuvat oppilas, opettaja ja huoltaja. Vuosiluokilla 1.-2. tapaamiskertoja opettajan, oppilaan ja huoltajien kesken on kaksi kertaa. Ensimmäinen tapaaminen ajoittuu ennen syyslomaa käytäväksi, ja tapaamisen tarkoituksena on tavoitteenasettelu tulevalle lukuvuodelle. Vuosiluokilla 3-6 tavoitteiden asettaminen tapahtuu oppilaan ja opettajan välillä, ja tavoitteiden asettelua koskevat dokumentit lähetetään koteihin huoltajien kommentoitavaksi kirjallisesti. Lukuvuoden päätteeksi annetaan lukuvuositodistus, jonka muoto muuttuu seuraavasti:

1.-2. lk. sanallinen arviointi
3lk. sanallinen arviointi; äidinkielen ja matematiikan arviointi numeraalinen
4lk. arviointi sanallinen; äidinkielen, matematiikan ja englannin arviointi numeerinen
5lk. arviointi numeerinen, taito- ja taideaineiden arviointi sanallinen
6lk. kaikki arvosanat numeerisia

Työskentelytaitoja ei jatkossa arvioida erillisellä numerolla, vaan työskentelytaidot arvioidaan oppiaineen sisällä. Käyttäytymisen arviointi on sanallista vuosiluokilla 1-4 ja numeerista 5.vuosiluokalta alkaen.

Kuluva lukuvuosi alkaa olla jo lopuillaan, mutta näillä opetussuunnitelmaterveisillä menemme molemmissa kouluissa innolla kohti uutta, tulevaa lukuvuotta ja kohti uusia opetussuunnitelman tuulia! Nauttikaamme kaikki kuitenkin ensin tulevasta kesälomasta ja auringosta, jotta jaksamme taas ensi lukuvuonna opiskella ja oppia uusia asioita.